Source: http://monitorulneamt.ro/csm-unic-start-in-noul-sezon-de-volei/
Timestamp: 2020-04-07 10:01:00+00:00

Document:
CSM Unic, start în noul sezon de volei » Monitorul de Neamț și Roman
■ echipa feminină va debuta sîmbătă, 19 octombrie, la Tomis Constanţa ■ este cel de-al treilea sezon consecutiv pe care CSM Unic îl susţine în liga secundă, A2 ■
CSM Unic – LPS Piatra Neamţ e gata de un nou sezon competiţional în eşalonul secund feminin de volei, campionat care va porni la drum sîmbătă, 19 octombrie. Tînăra grupare pregătită de profesorul Rareş Gravril va debuta în cel de-a treia ediţie consecutivă din Divizia A2 tocmai la Constanţa, unde va înfrunta pe Tomis, una din cele două echipe de la malul mării colege în seria Est. Din această grupă mai fac parte ACS Top Volei 05 Constanţa, CSM Focşani 2007 şi CTF Mihai I Bucureşti, toate aceste trei echipe evoluînd şi în anul trecut în A2, în timp ce Rapid Bucureşti, CS Medgidia şi CSO Voluntari 2005 au reuşit să promoveze în primul eşalon. În divizia A2, Seria Est, fiind un număr impar de echipe, în afară de disputa dintre Tomis şi CSM Unic – LPS, sîmbătă se va mai juca un singur meci, CSM Focşani 2007 – ACS Top Volei 05 Constanţa, în timp ce formaţia CTF Mihai I Bucureşti va lua startul abia peste o săptămînă. Tot în runda a II-a, gruparea pietreană va avea primul joc pe teren propriu, sîmbătă viitoare, pe 26 octombrie, elevele lui Rareş Gavril urmînd să primească vizita grupării din Focşani. În noul sezon, formaţia de sub Pietricica va avea la dispoziţie un lot ce va trebui să confirme munca din precedentele ediţii de campionat, un lot bazat în mare parte pe jucătoare care au evoluat împreună pentru CSM Unic şi care au căpătat experienţă în duelurile eşalonului secund de senioare. Ţinînd cont şi de componenţa seriei, tinerele voleibaliste au şanse de a se clasa la final pe unul din primele două locuri ce asigură participatea la turneul semifinal de promovare. Lotul formaţiei nemţene le cuprinde pe Cloşcă Raluca, Magdalena Calmîş (ambele jucătoare au încheiat perioada de juniorat şi au devenit senioare), Carmina Bordea, Sorana Gafu, Maria Nemţanu, Gabriela Stan, Bianca Irimia, Yasmina Inimosu-Botcă, Elena Olariu, Iulia Toma, Cosmina Rusu, Biaca Roşu, Antonia Ioaniţoaea, respectiv Andreea Tabarcea şi Ana Coroi. Ultimele două jucătoare care au completat locul echipei pietrene în această vară au 15, respectiv 16 ani (eleve în clasa a X-a), joacă pe postul de extremă şi sînt originare din Republica Moldova, dar şi cu cetăţenie română. În plus, din ianuarie anul viitor, în lot va reveni şi Elena Lăpuşneanu – Zaharia, cea mai experimentată jucătoare de la Unic, care a devenit din nou mămică. Conform calendarului stabilit de federaţie, pentru Seria Est din Divizia A2, turul sezonului regular se va încheia pe 16 noiembrie (etapa a V-a), iar returul va debuta pe 30 noiembrie şi se va încheia pe 25 ianuarie 2020 (etapa a X-a). În tur, CSM Unic va evolua pe teren propriu o singură dată, respectiv pe 26 octombrie, cu CSM Focşani (etapa a II-a) şi va avea trei deplasări, din care două la Constanţa (cu Tomis – 19 octombrie şi cu Top Volei, pe 2 noiembrie, în etapa a III-a). Returul va fi, însă, mult mai uşor din punct de vedere al deplasărilor, cu trei meciuri la Piatra Neamţ şi un singur joc „afară“ (pe 7 decembrie, la Foşcani, etapa a VII-a). Pietrencele vor avea liber în ultima rundă din tur, respectiv ultima din retur (25 ianuarie 2020). După sezonul regular, lupta va continua cu faza a II-a (două etape de play-off), iar în faza a III-a promovarea se va decide în cadrul unui turneu a cărui dată nu a fost încă stabilită.
Cuvinte cheie:CSMnoulsezonstartunicvolei

References: CSM 

CSM 
 CSM 
 CSM 
 CSM 
 CSM 
 CSM 
 CSM